Poročilo o aktivnosti AO Rašica v letu 2009

Alpinistična aktivnost

Na začetku sezone, še v letu 2008, je bilo narejenih kar nekaj vzponov. Tako smo plezali grape v Masleniku (Karamela, Samotova), Strugu,… bilo je tudi nekaj obračanj, David Debeljak in Arne Jeglič sta opravila ZP Grintovčevega stebra. David je poleg tega splezal kar nekaj slapov in kombiniranih smeri tudi v tujini (Italija, Švica). Novoletne praznike smo preživeli v plezališčih na hrvaški obali, v Črnogorskem Durmitorju in pa naših hribih. Pred obilnim sneženjem, ki je onemogočilo kakršnokoli aktivnost v hribih za dober mesec, so bile preplezane še druge lažje grape ter pa Bosova grapa v Brani, ki so jo kasneje, po obilnih snežnih padavinah, v mnogo boljših razmerah ponovile tudi druge naveze.
Po odmoru, ki je trajal dober mesec, smo uspešno izvedli zimsko skupno turo, kjer so potekali izpiti vseh stopenj, letos smo prvič izvedli tudi izpite za kandidate za alpiniste iz zimske tehnike. Kandidati so bili večinoma zelo dobro pripravljeni, kar so kasneje pokazali tudi na državnih izpitih za alpiniste.
V drugem delu zime smo plezali v Velikem vrhu, Kalški gor, Begunjščici, Masleniku, Mrzli Gori,… Omeniti velja vzpon v območju Nove centralne smeri v Veliki babi, ki so ga opravili Urša Erman, Jaka Rovan in Janez Kekec. Blaž Grapar je skupaj z Blažem Stresom opravil drugo ponovitev smeri Vrnitev v Zadnjiškem ozebniku  ter vzpon v Silvini smeri v Črnelski pici, med njegovimi vzponi velja omeniti še vzpon z Luko Kroneggerjem v Grapi med Oblico in Vrhom Rup. 

Zaradi visokih pomladanskih temperatur smo nekatere vzpone zaradi varnosti opravljali ponoči (grape v Planjavi). Smučanje se je zaradi obilice snega nadaljevalo pozno v pomlad.
V marcu se je sicer večina aktivnosti prenesla v plezališča. Vseeno pa so se Urša Erman, Nina Bernard, Jaka Rovan, Črt Zavašnik in Stojan Kejžar odpravili v Chamonix, od koder so se zaradi poslabšanja vremena vrnili po nekaj dneh. Vseeno pa so uspeli okusiti Alpe. Veliko članov odseka nas je velikonočne praznike zopet preživelo v Paklenici.

V aprilu je odsek AO Rašica v sodelovanju s komisijo za alpinizem organiziral Zbor alpinistov, kjer so predstavniki Komisije za alpinizem prvič podelili diplome novopečenim alpinistom. Organizacija dogodka je bila izvrstna in je odmevala tudi v širši alpinistično-plezalni družbi.
Maj je bil mesec, ko smo lahko počeli skoraj vse – športno plezali, turno smučali in opravljali tako zadnje zimske vzpone kot tudi prve skalne vzpone v hribih. Prvomajske praznike smo preplezali po plezališčih, tako v Sloveniji kot tudi tujini (Hrvaška, Italija, Francija). Sredi maja smo opravili že prve skalne vzpone v naših hribih (južne stene Kogla, Rušice, Nad Šitoma glava). V začetku poletne sezone smo skoraj popolnoma obdelali stene NŠGja in pa Male Mojstrovke, potem pa smo dobili le malo več pustolovske žilice in se odpravili v druge stene, ki imajo mogoče malček daljši dostop.
Poleti smo plezali smeri do VI+ v naših hribih, izstopajo prosta ponovitev Smeri Marije pomočnice v Koglu (Blaž Grapar, VIII-), Zmaja v Ojstrici (Tadej in Velesa Mrak VII-), Skalaške s Čopom (Tadej in Velesa Mrak, VI+) in Helbe (Stojan Kejžar s sinom Klemenom, VIII/V-VI) v Triglavu. Posebno mesto ima tudi serija vzponov Urše Erman, ki ja v času enega tedna z različnimi soplezalci preplezala Cazzolinijevo zajedo v steni Malega Koritniškega Mangarta (VI, 800m) takoj naslednji dan Ašenbrenerjevo smer v Travniku (VI, 800m), malo pred tem pa je preplezala še Čopov steber. Opravljen je bil tudi ženski vzpon v Ašenbrenerjevi smeri v Travnik (prej omenjena Urša Erman in Nina Bernard), slednjo smer je v Debeljakovi varianti (VI+) v družinski navezi s Primožem preplezala tudi Tina Leskošek.
Poleti smo imeli tabor odseka v Dolomitih v pogorju Sella, vodja je bil Tadej Mrak. Udeležilo se ga je veliko članov odseka. Med vzponi velja omeniti vzpone v smereh Zeni corner in Via Irma (obe VII-). V sklopu tabora je nekaj navez plezalo tudi v Cinah, kjer izstopa vzpon družinske naveze Mramor-Debevec, kjer je Tadej uspel prosto na pogled ponoviti Raz kortinških veveric v Zahodni cini (VIII, VI, 500 m).
Poleti je Tadej Debevec organiziral že drugi vseslovenski tabor mladih družin v Cortini d'Ampezzo. Tabor postaja vse bolj odmeven in se ga je letos udeležilo 10 družin iz petih alpinističnih odsekov. Del naših družinic pa se je odpravil v nam dobro znano dolino Ailefroide, kjer so opravljali vzpone v krajših, dobro zavarovanih smereh.
Avgusta so se 4 člani odpravili v pogorje Wilder Kaiser, kjer sta Tadej Mrak inu Matic Standeker preplezala najdaljšo letošnjo kopno rašiško smer, dolgo skoraj 1200m. Veliko članov odseka se je zadrževalo na Pogačnikovem domu na Kriških podih, kjer so splezali kar nekaj smeri, med njimi morda tudi kakšno prvenstveno, česar pa še niso uspeli ugotoviti.
David Debeljak je z različnimi soplezalci uspel opraviti naslednje vzpone: Peklenska cedevita v Rzeniku, Levi pas v Rušici, Magična goba v Ospu (7c, 140m).

Septembra so se štirje člani odpravili v Alpe, kjer so najprej preplezali greben Stuedelgrat na Veliki Klek. Iztok Rutar in Janez Toni sta se nato odpravila še v Courmayer, kjer sta opravila pristop na Velikanov zob ter v poskusu prečenja grebena Rochefort opravila pristop na Aiguille de Rochefort.
Naši gorski vodniki so opravili vrsto vzponov, omeniti velja, da je Gregor Sluga v vlogi gorskega vodnika oziroma inštruktorja osvojil 8 štiritisočakov.

Pred vrati zime se je večina članov odseka zopet odpravila v primorska plezališča, nekateri pa so se kljub mrtvi sezoni vseeno odpravili v hribe. Izpostaviti velja vzpon Petra Praznika in Črta Zavašnika v Kranjski poči v steni Nad Šitom glava, ki je bil ne glede na datum opravljen v dostojnih zimskih razmerah.

V jeseni smo začeli s t.i. »delom s pripravniki«. Gre za organizacijo skupnih tur, ki so namenjena pripravnikom in alpinistom. Cilj je samostojno plezanje pod mentorstvom bolj izkušenih, nabiranje izkušenj, spoznavanje novih področij in pa tudi druženje. Glede na zanimanje (25 prijavljenih) smo uvedli pravo stvar. Pozitivne posledice bodo pa vidne v prihodnjih letih.

V oktobru smo v spomin na Mihata organizirali Mihov memorial. Za organizacijo je poskrbel Blaž Grapar.

Kot vsako leto smo uspešno izvedli tekmo odseka v športnem plezanju, kjer smo dobili nove rašiške prvake. Zainteresiranost za udeležbo na tekmi je kljub mikavnim nagradam vsako leto manjša, zato bo potrebno razmisliti o tem, da tekme naslednje leto ni.

Nesreče

V lanski zimi je prišlo do reševanja Roka Šetine iz severne stene Storžiča. Ker se je v Kramerjevi smeri zaplezal in se ni mogel spustiti do soplezalke je poklical GRS. V paniki je uporabil izraz, da »naroča« helikopter, kar je povzročilo nekaj negodovanja pri tržiških reševalcih. V imenu odseka smo se opravičili in zahvalili tržiškim reševalcem. Rok k sreči ni bil poškodovan.
Poleti je prišlo do nesreče v steni Draškega vrha, kjer si je Mateja Nolimal zaradi padca poškodovala ramo in gleženj. Posredovala je helikopterska enota. Poškodba k sreči ni dolgoročna.
Janez Kekec je dvakrat zaradi neizkušenosti in mladostniške vihravosti zašel v situacijo, kjer so ga reševali člani našega odseka oziroma prijatelji. Enkrat se mu je to zgodilo v navezi z Uršo Erman in tečajnico Dašo Novak, kar kaže na to, da ima uvod Janija Beleta k pravilniku pomembno sporočilo.
Alpinistična šola

V sezoni 2008/2009 je šolo vodil Marko Gorišek. Šola je bila izvedena po učnem načrtu. Šolo je obiskovalo 17 tečajnikov. Vaje so potekale spomladi v Turncu, učni del šole pa smo zaključili z izpiti in piknikom v okolici Kamnika. Sprememba lokacije piknika je bila dobrodošla. Poleti so tečajniki opravljali vzpone v navezi z alpinisti ter starejšimi pripravniki. Napredovalo je 15 pripravnikov.
Letos šolo vodi Edi Bulić. Šolo smo zaradi kvalitete ponovno omejili in jo obiskuje 18 tečajnikov.
Tečajniki generacije 2008/2009 so pokazali zanimanje za alpinistično dejavnost. Lahko pričakujemo, da bodo iz te generacije kar nekaj dobrih alpinistov. K temu bo z organizacijo tur za pripravnike poskrbel tudi odsek sam.
Športno-plezalna aktivnost

Med športno-plezalnimi vzponi velja izpostavit vzpone, ki so jih opravili Minca Mramor, Vesna Pavlovič, Jernej Lukša, David Debeljak, Tadej Debevec ter Boris Kurnik.

Med preplezanimi dolgimi športno-plezalnimi smermi velja omeniti vzpona Tadeja Debevca  in Mince Mramor v smeri Svinjam diamante (7b, 6b; 100m) ter vzpon Davida Debeljaka s soplezalko v smeri Perlen vor die Säue (7b, 310m) v pogorju Tofane.

Izobraževanje

Letos se bo prestižnemu klubu alpinistov pridružilo kar pet novih alpinistov, med njimi kar tri alpinistke! To so Nina Bernard, Mojca Balant, Tina Leskošek, Jaka Rovan in Benjamin Medved. 
Izpopolnjevanja za alpinistične inštruktorje se je letos udeležilo 5 inštruktorjev: Matevž Kramer, Matic Redelonghi, Peter Dragar, Stojan Kejžar in Iztok Rutar. Novih alpinističnih inštruktorjev iz vrst odseka zaradi odsotnosti tovrstnih izobraževanj letos žal ni bilo.
Tadej Debevec je letos začel sodelovati pri izobraževanju alpinističnih inštruktorjev. Blaž Grapar pa se je kot alpinistični inštruktor udeležil plezalne izpitne ture.
Blaž Stres nadaljuje z izobraževanjem za gorskega vodnika., Tadej Debevec in Gregor Sluga so gorski vodniki z mednarodno licenco.
V prihodnjem letu bo imelo ponovno kar nekaj pripravnic in pripravnikov pogoje, da gredo na izpit za alpiniste. Alpinisti in inštruktorji bomo tiste, ki bodo želeli na izpit, spodbujali ter jim pomagali s svojim znanjem.

Športni objekti

Treningi na mali umetni steni potekajo redno vsak dan saj člani radi trenirajo. Letos smo ponovno izvedli čiščenje stene, kjer smo sodelovali z ŠPOjem. Želimo da to sodelovanje postane še bolj korektno.
Tudi letos smo nadaljevali tradicijo petkove rekreacije, vendar smo zaradi zamude pri prijavi na razpis morali ŠPO odstopiti polovico igrišča. Velike stene tako skorajda nismo uporabljali. Prijavo na razpis smo letos oddali!
Kategorizirani športniki

V letu je 2009 kategoriziranih športnikov ni bilo.

Razno

Naš odsek se je tudi v letu 2009 povečal za nekaj novih najmlajših članov. Čestitke vsem srečnim in neprespanim staršem!

Mojca Balant je posodobila zgodovino odseka na naši spletni strani.
Zaradi množičnosti obiska naše spletne strani bi bilo potrebno razmisliti o omejitvi dostopa do virtualnega ferajna za člane odseka oziroma o možnosti, da posamezno objavo omejimo samo za člane odseka.

Vodstvo

V letu 2009 se vodstvu odseka izteka dvoletni mandat. Vodstvo smo letos sestavljali
Načelnik: Janez Toni
Pomočnik načelnika: Tadej Mrak 

Blagajnik: Meta Batis

Gospodar: Peter Praznik
Vodja šole: Marko Gorišek
Tajnica: Mojca Balant
Zaključek

Bilo mi je v veselje bit načelnik ti dve leti.  Ponosni smo lahko na vse stvari, ki smo jih naredili skupaj. Predvsem smo pa lahko ponosni na nove alpiniste in pa na po izkušnjah mlajše, ki bodo postali alpinisti v naslednjih letih. Mislim da se nam za pomanjkanje alpinistov v prihodnje ni bati.

V letošnjem letu smo skupaj začeli uresničevati to, s čimer sem svoje poročilo zaključil že lani.
»Moj cilj pri delovanju odseka v naslednjem letu bo, da čim več delamo z ljudmi, ki jih plezanje resnično zanima, ter da tako dobimo alpiniste, ki bodo svoje znanje in izkušnje lahko prenašali naprej.«
Janez Toni

